Wanneer e‑ jou in die steek laat | US Taalsentrum
Wanneer e‑ jou in die steek laat
Op 03/04/2019 geplaas · In Dialogos, Jongste nuus, Navorsing, Skryfwenke geplaas
Dit sal nie verregaande wees om te sê die hele Suid-Afrika het gehoop dit was Desember verlede jaar die laaste sien van beurtkrag nie. Ongelukkig het dit in 'n erger gedaante in Maart dié jaar teruggekeer, en ons het nou die toepassing van beurtkrag op hoër vlakke as ooit tevore ervaar, sommer vir 24 uur aaneenlopend. By die werk beteken dit ons moet óf ons eie data gebruik (as die mobiele netwerk beskikbaar is) om e-posse te stuur – en hoop ons skootrekenaars of fone laat ons nie in die steek nie – óf elektroniese stilte handhaaf wanneer die krag af is; gewoonlik vir twee ure of langer. Gelukkig gaan die wêreld steeds sy gang sonder elektroniese kommunikasie en dit, so kom 'n mens agter, het boonop sy eie voordele.
Stof 'n bietjie jou mensevaardighede af en gesels op die outydse manier van aangesig tot aangesig met die persoon in jou gebou vir wie jy die afgelope week die meeste e-posse gestuur het. 'n Paar jaar gelede het die Universiteit van Kalifornië (UCLA) bevind dat, hoe meer mense die skerm aanhang, hoe swakker raak hulle daarmee om emosionele leidrade waar te neem. Die UCLA het voorspel dat "diegene wat hierdie vaardigheid behou, beslis meer suksesvol in enige werkplek sal wees". Terwyl hierdie studie op die prestasie van pre-tieners gefokus het, kan dit nie kwaad doen om seker te maak dat ons steeds met mekaar kan praat nie – van aangesig tot aangesig.
Die ander erg onderskatte nie-elektroniese manier van kommunikasie is die nederige kleefnota. Iets wat in 1968 begin het as 'n mislukte poging om 'n nuwe soort gom te maak, het in die 1970's 'n bedryf van onmisbare heldergeel vierkantige papiertjies geraak. Verbruikersielkundige (en mededekaan van die Sam Houston State University) Randy Garner het bevind 'n versoek wat via 'n geskrewe kleefnota gestuur is, het amper twee keer die impak van 'n getikte versoek. Garner glo 'n boodskap wat op 'n kleefnota geskryf is, kom oor as 'n spesiale guns wat gevra word, wat die ontvanger belangrik laat voel en meer gewillig maak om aan die versoek te voldoen.
Hou moed. Net omdat daar dalk nie krag is nie, beteken dit nie jou hande is afgekap nie. Klop aan jou kollega se deur die volgende keer wanneer die ligte afgaan en jy oor werk wil praat. En belê in 'n paar kleefnotas!